KIRJALLINEN KYSYMYS E-0114/02 esittäjä(t): Markus Ferber (PPE-DE) komissiolle. European Dialogue -lehden julkaiseminen.



Virallinen lehti nro 205 E , 29/08/2002 s. 0071 - 0072



KIRJALLINEN KYSYMYS E-0114/02 esittäjä(t): Markus Ferber (PPE-DE) komissiolle (29. tammikuuta 2002) Aihe: European Dialogue -lehden julkaiseminen Vuoteen 1999 asti tuolloinen pääosasto IA julkaisi neljännesvuosittain ilmestyvää European Dialogue -aikakauslehteä, joka käännettiin kaikille Itä-Euroopan kielille ja jolla pyrittiin tiedottamaan Itä-Euroopan maiden suurelle yleisölle EU-jäsenyyden eduista. Komission jäsen Verheugenin astuttua virkaansa lehden julkaiseminen lopetettiin yhtäkkiä. Komissio rikkoi voimassa olleen sopimuksen, ja se joutui maksamamaan lehden julkaisijalle suuren kuusinumeroisen korvauksen lehden lakkauttamisesta. Kuinka suuri korvaus oli? Kuinka suuret olivat aikanaan lehden julkaisemisesta aiheutuneet kustannukset? Miksi lehden laatua tai linjaa ei yritetty millään tavoin parantaa tai muuttaa? Jos lehti ja sen toimitus olivat niin huonoja tai parannuskelvottomia, että julkaisusopimus oli sanottava irti ennen aikojaan, jolloin oli samalla maksettava suuret korvaukset, miksi lehti ilmestyi niin kauan esteettömästi niin suurin kuluin? Günter Verheugenin komission puolesta antama vastaus (8. huhtikuuta 2002) Keski- ja Itä-Euroopan kielillä neljännesvuosittain julkaistu European Dialogue -aikakauslehti perustettiin vuonna 1995 tuolloisen tiedotuksen, kulttuurin ja viestinnän pääosaston vastuulla Phare-ohjelmasta saadun rahoituksen avulla. Sen tavoitteena oli tarjota tuoreet perustiedot todellisesta tilanteesta Euroopan unionissa. Sen julkaisemista jatkettiin neljän vuoden ajan noin 600 000 euron vuotuisin kustannuksin. Tämä ensimmäinen sopimus toteutettiin tuottamalla määrättyjen tavoitteiden mukaista aineistoa, jonka katsottiin täyttävän laatuvaatimukset tyydyttävästi. Alkuperäisen nelivuotiskauden päätteeksi julkistettiin elokuussa 1998 tarjouskilpailu, jonka oli tarkoitus johtaa uuteen sopimukseen. Koska tehtävään valittu yritys peruutti tarjouksensa sisäisen uudelleenjärjestelynsä takia, voimassa olevan menettelytavan mukaisesti hyväksyttiin toiseksi paras tarjous, ja sopimus allekirjoitettiin vuonna 1999. Lehden uuden version ensimmäinen, vuoden 1999 lopussa jonkin verran myöhässä julkaistu numero osoittautui laadultaan edellistä versiota heikommaksi. Siksi uusi laajentumisasioiden pääosasto, joka komission yksiköiden uudelleenjärjestelyn jälkeen vastaa tästedes kyseisestä julkaisusta, pyrki selvittämään julkaisijan kanssa, miten julkaisun laatua ja toimituksellista linjaa voitaisiin parantaa. Useiden vastaavien yritysten jälkeen kävi selväksi, ettei uusi yhteistyökumppani kyennyt täyttämään palveluillaan hakijamaita koskevan uuden viestintäpolitiikan tavoitteita, jotka perustuivat siihen, että komission edustustot laativat tästedes itse tiedotusmateriaalinsa, jolla on tarkoitus valmistella unionin laajentumista. Kyseisillä hakijamaissa jo toimivilla edustustoilla olikin kielellinen ulottuvuus mukaan luettuna paremmat valmiudet valmistella kunkin hakijamaan tarpeisiin mukautettuja tiedotusmateriaaleja. Näin ollen ja tiedotusstrategian uuden suuntauksen huomioon ottaen komission laajentumisasioiden pääosasto päätti tulojen ja menojen hyväksyjänä sanoa irti sopimuksen, joka sitoi pääosastoa kyseiseen sopimuspuoleen. Sopimusta purettaessa säädettiin 136 250 euron korvauksista.